Kommissionens direktiv 2002/78/EF

af 1. oktober 2002

om tilpasning til den tekniske udvikling af Rådets direktiv 71/320/EØF om tilnærmelse af medlemsstaternes lovgivning om bremseapparater for visse kategorier af motordrevne køretøjer og påhængskøretøjer dertil

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil(1), senest ændret ved Kommissionens direktiv 2001/116/EF(2), særlig artikel 13, stk. 2,

under henvisning til Rådets direktiv 71/320/EØF af 26. juli 1971 om tilnærmelse af medlemsstaternes lovgivning om bremseapparater for visse kategorier af motordrevne køretøjer og påhængskøretøjer dertil(3), senest ændret ved Kommissionens direktiv 98/12/EF(4), særlig artikel 5, og

ud fra følgende betragtninger:

(1) Direktiv 71/320/EØF er et af de særdirektiver om EF-typegodkendelse, som er udstedt i medfør af direktiv 70/156/EØF. Følgelig finder bestemmelserne i direktiv 70/156/EØF om køretøjssystemer, komponenter og separate tekniske enheder anvendelse på direktiv 71/320/EØF.

(2) Det anses ikke for nødvendigt at anvende kravene vedrørende godkendelse af udskiftningsbremsebelægningsaggregater til eftermonteringsmarkedet på aggregater, der anvendes ved godkendelsen af bremsesystemet, forudsat at sådanne aggregater kan identificeres i overensstemmelse med kravene i dette direktiv.

(3) Det er nødvendigt at tydeliggøre anvendelsen af direktiv 71/320/EØF på udskiftningsbremsebelægningsaggregater til eftermonteringsmarkedet, for så vidt angår mærkning og emballage. Det er nødvendigt at skelne mellem de udskiftningsbremsebelægningsaggregater, der er identiske med det originalmonterede udstyr på det pågældende køretøj, og dem, der ikke er det.

(4) Direktiv 71/320/EØF bør ændres i overensstemmelse hermed.

(5) De i dette direktiv fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat ved direktiv 70/156/EØF -

UDSTEDT FØLGENDE DIREKTIV:

Artikel 1

Bilag I, IX og XV til direktiv 71/320/EØF ændres som angivet i bilaget til nærværende direktiv.

Artikel 2

Fra den 1. januar 2003 må medlemsstaterne ikke af grunde, der vedrører køretøjers bremsesystemer, forbyde salg eller ibrugtagning af udskiftningsbremsebelægninger, hvis udskiftningsbremsebelægningerne opfylder kravene i direktiv 71/320/EØF, som ændret ved nærværende direktiv.

Artikel 3

1. Fra den 1. juni 2003 kan medlemsstaterne af grunde, der vedrører køretøjers bremsesystemer, forbyde salg eller ibrugtagning af udskiftningsbremsebelægninger, hvis udskiftningsbremsebelægningerne ikke opfylder kravene i direktiv 71/320/EØF, som ændret ved nærværende direktiv.

2. Uanset bestemmelserne i stk. 1 skal medlemsstaterne, for så vidt angår udskiftningsdele, tillade salg og ibrugtagning af udskiftningsbremsebelægninger til montering på køretøjer, som blev typegodkendt før ikrafttrædelsen af direktiv 71/320/EØF, som ændret ved direktiv 98/12/EF, og forudsat at sådanne udskiftningsbremsebelægninger ikke er i strid med bestemmelserne i den tidligere udgave af direktiv 71/320/EØF, som ændret ved direktiv 98/12/EF, som var gældende på det tidspunkt, hvor de pågældende køretøjer blev taget i brug. Bremsebelægningerne må under ingen omstændigheder indeholde asbest.

Artikel 4

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 2002. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 5

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 6

Dette direktiv er rettet til medlemsstaterne.

Udfærdiget i Bruxelles, den 1. oktober 2002.

På Kommissionens vegne

Erkki Liikanen

Medlem af Kommissionen

(1) EFT L 42 af 23.2.1970, s. 1.

(2) EFT L 18 af 21.1.2002, s. 1.

(3) EFT L 202 af 6.9.1971, s. 37.

(4) EFT L 81 af 18.3.1998, s. 1.

BILAG

Bilagene til direktiv 71/320/EØF ændres således:

1. I bilag I, punkt 2, indsættes følgende punkt 2.3 til 2.3.4: "2.3. Bremsebelægninger og bremsebelægningsaggregater

2.3.1. Bremsebelægningsaggregater, der anvendes til at erstatte komponenter ved udløbet af deres anvendelige levetid, skal opfylde kravene i bilag XV, for så vidt angår de klasser af køretøjer, der er nærmere angivet i punkt 1.1 i bilag XV.

2.3.2. Hvis bremsebelægningsaggregaterne imidlertid er af en type, der er omfattet af punkt 1.2 i tillægget til bilag IX, og er beregnet til montering på et køretøj/en aksel/en bremse, som de relevante typegodkendelsesdokumenter henviser til, behøver de ikke opfylde bestemmelserne i bilag XV, hvis de opfylder kravene i punkt 2.3.2.1 til 2.3.2.2.

2.3.2.1. Mærkning

Bremsebelægningsaggregaterne skal mindst mærkes med følgende:

2.3.2.1.1. Køretøjsfabrikantens og/eller komponentfabrikantens firmanavn eller -mærke

2.3.2.1.2. Bremsebelægningsaggregatets fabrikat og identifikationsnummer, som anført i de oplysninger, der er nævnt i punkt 2.3.4.

2.3.2.2. Emballering

Bremsebelægningsaggregaterne skal pakkes i akselsæt i overensstemmelse med følgende krav:

2.3.2.2.1. Hver pakke skal være forseglet og fremstillet på en sådan måde, at det kan ses, om den har været åbnet.

2.3.2.2.2. På hver pakke skal mindst angives:

2.3.2.2.2.1. Antallet af bremsebelægningsaggregater i pakken

2.3.2.2.2.2. Køretøjsfabrikantens og/eller komponentfabrikantens firmanavn eller -mærke

2.3.2.2.2.3. Bremsebelægningsaggregatets/-aggregaternes fabrikat og identifikationsnummer/-numre, som anført i de oplysninger, der er nævnt i punkt 2.3.4

2.3.2.2.2.4. Akselsættets identifikationsnummer/-numre, som anført i de oplysninger, der er nævnt i punkt 2.3.4

2.3.2.2.2.5. Tilstrækkelige oplysninger til at en kunde kan konstatere, hvilke køretøjer/aksler/bremser indholdet er godkendt til.

2.3.2.2.3. Hver pakke skal indeholde monteringsvejledning med særlig henvisning til tilhørende dele og med angivelse af, at bremsebelægningsaggregaterne skal udskiftes i akselsæt.

2.3.2.2.3.1. Monteringsvejledningen kan alternativt leveres i separat gennemsigtig beholder sammen med pakken med bremsebelægningsaggregatet.

2.3.3. Bremsebelægningsaggregater, der leveres til køretøjsfabrikanter udelukkende til brug ved samling af køretøjer, behøver ikke opfylde kravene til punkt 2.3.2.1 og 2.3.2.2 ovenfor.

2.3.4. Køretøjsfabrikanten leverer til den tekniske tjeneste og/eller godkendende myndighed de nødvendige oplysninger i elektronisk form med link mellem de relevante identifikationsnumre og typegodkendelsesdokumentationen.

Disse oplysninger skal omfatte:

- køretøjsfabrikat(er) og køretøjstype(r)

- bremsebelægningsfabrikat(er) og bremsebelægningstype(r)

- bremsebelægningsaggregaternes identifikationsnummer/-numre og antal

- akselsættes identifikationsnummer/-numre

- typegodkendelsesnummer for den relevante køretøjstypes eller de relevante køretøjstypers bremsesystem."

2. Bilag IX, tillæg 1, ændres således:a) Den første linje i EF-typegodkendelsesattesten affattes således: "Meddelelse(1) om"

b) Punkt 1.2, 1.2.1 og 1.2.2 i tillægget til EF-typegodkendelsesattesten affattes således: "1.2. Bremsebelægninger

1.2.1. Bremsebelægninger underkastet prøvning i henhold til alle relevante forskrifter i bilag II

1.2.1.1. Bremsebelægningsfabrikat(er) og bremsebelægningstype(r):

1.2.2. Alternative bremsebelægninger underkastet prøvning i bilag XII

1.2.2.1. Bremsebelægningsfabrikat(er) og -type(r):"

3. Bilag XV ændres således:a) Punkt 6.1 affattes således: "Udskiftningsbremsebelægningsaggregater, som er i overensstemmelse med en type, som er godkendt efter dette direktiv, pakkes i akselsæt."

b) Punkt 6.3.4 affattes således: "Tilstrækkelige oplysninger til, at en kunde kan konstatere, hvilke køretøjer/aksler/bremser indholdet er godkendt til."

(1) Hvis en ansøger (ansøgere) om godkendelse i henhold til bilag XV i direktiv 71/320/EØF anmoder herom, skal de oplysninger, der henvises til i tillæg 3 til bilag IX i direktiv 71/320/EØF, leveres af den typegodkendende myndighed. Sådanne oplysninger må dog udelukkende gives med henblik på godkendelser i henhold til bilag XV i direktiv 71/320/EØF.